Oplad 300 kilometer på fem minutter

Vi venter fortsat utålmodigt på at se det første solid state-batteri i en produktionsbil. Men det forhindrer ikke batteriproducenterne i at forbedre den nuværende lithium-ion teknologi. På Paris Motor Show vises teknologier, som vi kan håbe at se i fremtidige modeller. Heriblandt batterier fra det taiwanske firma Prologium, der samarbejder med blandt andre Mercedes.

Prologium har præsenteret deres såkaldte Lithium Ceramic Battery, LCB, der grundæggende er et lithium-ion batteri med en silicium-anode, der øger energitætheden markant. Producenten hævder, at cellerne kan nå en energitæthed på 355 Wh/kg. Til sammenligning kan de bedste lithium-ion-celler, baseret på NCM-kemi, nå en energitæthed på omkring 275 Wh/kg.

Med en højere energitæthed kan man producere batterier, der giver længere rækkevidde end nutidens batterier. Eller man kan producere batterier med samme rækkevidde, men med lavere vægt. Og det er den sidste løsning, Prologium primært satser på.

Med deres nye LCB-batterier kan kapaciteten reduceres med 33 procent og vægten med 300 kilo uden at det går ud over rækkevidden. Prologium fortæller, at et af deres batterier med en kapacitet på 55 kWh, kan erstatte et traditionelt lithium-ion batteri med en kapacitet på 83 kWh.

Men den helt store bonus er, at siliciumanode-batteriet tåler hurtig opladning. Det er blevet testet af det uafhængige tyske TÜV Rheinland og viser særdeles lovende takter. På kun otte et halvt minut kan batteriet lades fra 5 til 80 procent. Det svarer til, at man vil kunne lade det, der svarer til 300 kilometers rækkevidde, på bare fem minutter.

Prologium er ikke den eneste batteriproducent, der forsøger at erstatte grafitten i anoden med silicium, for at øge batteriernes energitæthed. Udfordringen med silicium er imidlertid, at det svulmer under gentagen opladning, revner og reducerer batteriets levetid radikalt.

Hvordan Prologium har løst det problem, melder historien desværre ikke noget om.

Oplad 300 kilometer på fem minutter